Masjinis sterf toe treine reg van voor botsFoto: Verskaf ŉ Masjinis is Donderdag dood nadat ŉ wegholdiesellokomotief reg van voor teen die trein waarin hy was, gebots het. Sonja Carstens, woordvoerder van die United National Transport Union (Untu), het gesê Alexander Flemming, ŉ Untu-lid, was saam met Jan Swanepoel en Neo Jason Witkoei in ŉ trein van Rosmead na Beaconsfield in Kimberley onderweg toe die ongeluk gebeur het. “Hulle het by ŉ rooi sinjaal gewag vir die treinbeheer om vir hulle die groen lig te gee om verder te ry. Untu verneem dat ons lede sowat vyf minute gewag het vir die treinbeheer om na hulle toe terug te kom toe hulle die wegholdiesellokomotief van Noupoort af gewaar wat teen ŉ hoë snelheid op hulle afgepyl het,” het Carstens gesê. Witkoei kon daarin slaag om betyds van die trein af te spring. Die diesellokomotief het die trein getref en dit het aan die brand geslaan. Foto: Verskaf “Swanepoel het op die gras naby die trein gelê. Hy was deurdrenk met olie. Witkoei en ander omstanders uit die gemeenskap het hom van die trein af weggesleep voordat hy ook vlam vat,” het Carstens gesê. “Die ambulans was sowat 20 minute later op die toneel waarna Swanepoel in ŉ kritieke toestand na ŉ nabygeleë hospitaal gehaas is.” Flemming kon egter nie betyds uit die trein ontsnap nie en is op slag dood. Witkoei is net lig beseer. Steve Harris, hoofsekretaris van Untu, het Flemming se dood as ŉ groot tragedie beskryf. “Dit is elke treinbestuurder se grootste nagmerrie om deur ŉ weghollokomotief gekonfronteer te word. Transnet sal ŉ kommissie van ondersoek aanstel om te bepaal wat die oorsaak was en of iemand daarvoor aanspreeklik gehou kan word,” het Harris gesê. “Die vakbond dink aan Flemming se familie en vriende in hul tyd van nood. Mag ons hemelse Vader hulle vertroos in hierdie moeilike tyd.”